In nomine sanctæ et individuæ Trinitatis. Ego Girardus, Notum volo esse omnibus fidelibus adhuc in carne degentibus, et in futurum venientibus, me cum Gertrude uxore mea quandam partem hereditatis meæ, Lamberto Episcopo in excambio per unum conventum dedisse. § Erat quædam campestris terra subtus meum castrum quod Fons-venti vocatur, in qua Monasterium construere volebam. Videns ergo hoc me non posse adimplere, sine Episcopi licentia, tantundem terræ dedi ipsi Domno meo pro eodem loco in villa, quæ dicitur Arcuncurtis. Terminatur autem ipsa terra in fronte terra sancti Petri Genovensis Ecclesiæ, et circumquaque hereditas mea noscitur cumjacere. Tali vero tenore tradidi, ut locus ille, in quo sedes constructa est Monasterii, in honore sancti sepulchri, et sanctæ Mariæ semper Virginis, Abbatiæ Besuensi, sancti Petri semper subjaceat, et sub Abbatis potestate permaneat. § Si quis ergo contra hoc factum (quod non spero per Dei gratiam futurum) ex heredibus nostris aliquam calumniam inferre temptaverit, coactus legibus in fiscum Regis persolvat unam libram auri. Hæc autem traditio omni tempore permaneat firma, et stabilis, quam propria manu firmavi, et firmandam tradidi testibus subscriptis. Signum Girardi. Sig. Gertrudis. Sig. Girardi Clerici. Sig. Humberti filiorum eorum. Sig. Haimonis. Sig. Otberti. Sig. Nocheri. Sig. Aymonis. Sig. Arluini. Sig. Nerduini. Sig. Willelmi. Sig. Lentilli. Sig. Arulfi. Sig. Otberti Normanni. Sig. Teubaldi. Acta sunt hæc Lingonis XVI Kalendas Maii, Indictione II. Regnante Rege Rotberto tricesimo secundo anno, et Hugone filio ejus III. Ego Odolricus dictavi ad vicem Beraldi Cancellarii, die Jovis scripsi, et subscripsi.